Document ID: 32007D0886

POLITIKAS UN DROŠĪBAS KOMITEJAS LĒMUMS EUPOL AFGH/2/2007
(2007. gada 30. novembris)
par Eiropas Savienības policijas misijas Afganistānā (EUPOL AFGHANISTAN) Atbalstītāju komitejas izveidi
(2007/886/KĀDP)
POLITIKAS UN DROŠĪBAS KOMITEJA,
ņemot vērā Līgumu par Eiropas Savienību un jo īpaši tā 25. panta trešo daļu,
ņemot vērā Padomes Vienoto rīcību 2007/369/KĀDP (2007. gada 30. maijs) par Eiropas Savienības policijas misijas Afganistānā (EUPOL AFGHANISTAN) izveidi (1) un jo īpaši tās 10. panta 1. punktu,
tā kā:
(1)
saskaņā ar Vienotās rīcības 2007/369/KĀDP 10. panta 1. punktu Politikas un drošības komitejai (PDK) Padomes pārraudzībā ir jāveic misijas politiskā kontrole un stratēģiskā virzība, un Padome pilnvaro PDK pieņemt attiecīgos lēmumus saskaņā ar Līguma 25. pantu.
(2)
Eiropadomes 2001. gada 15. un 16. jūnija Gēteborgas sanāksmes secinājumos noteikti pamatprincipi un nosacījumi trešo valstu ieguldījumiem policijas misijās. Padome 2002. gada 10. decembrī apstiprināja dokumentu “Apspriedes un nosacījumi ārpus ES esošo valstu ieguldījumiem ES civilās krīzes vadības operācijās”, ar ko izstrādāja kārtību trešo valstu dalībai civilās krīzes vadības operācijās, tostarp attiecībā uz Atbalstītāju komitejas (AK) izveidi.
(3)
Eiropas Savienības policijas misijas Afganistānā (EUPOL AFGHANISTAN) AK ir būtiska loma misijas ikdienas vadībā. Tai jābūt galvenajam forumam visu problēmu apspriešanai, kas saistītas ar misijas ikdienas vadību. PDK, kas īsteno misijas politisko kontroli un stratēģisko virzību, ir jāņem vērā AK izteiktie viedokļi,
IR PIEŅĒMUSI ŠO LĒMUMU.
1. pants
Izveide
Ar šo izveido Eiropas Savienības policijas misijas Afganistānā (EUPOL AFGHANISTAN) Atbalstītāju komiteju (AK).
2. pants
Funkcijas
1. AK var paust viedokļus. PDK ņem vērā šos viedokļus un īsteno misijas politisko kontroli un stratēģisko virzību.
2. AK pilnvaras ir izklāstītas dokumentā “Apspriedes un nosacījumi ārpus ES esošo valstu ieguldījumiem ES civilās krīzes vadības operācijās”.
3. pants
Sastāvs
1. Visas ES dalībvalstis ir tiesīgas piedalīties AK apspriedēs. Tomēr tikai atbalstītājas valstis piedalās misijas ikdienas vadībā. Misijā iesaistīto trešo valstu pārstāvji var piedalīties AK sanāksmēs. Arī Eiropas Kopienu Komisijas pārstāvis var piedalīties AK sanāksmēs.
2. AK regulāri saņem informāciju no misijas vadītāja.
4. pants
Priekšsēdētājs
Šā lēmuma 1. pantā minētās misijas AK saskaņā ar 2. panta 2. punktā minētajām apspriedēm un nosacījumiem vada ģenerālsekretāra/augstā pārstāvja pārstāvis ciešā sadarbībā ar prezidentvalsti.
5. pants
Sanāksmes
1. AK sanāksmes regulāri sasauc tās priekšsēdētājs. Ja to prasa apstākļi, pēc priekšsēdētāja ierosmes vai iesaistītās valsts pārstāvja pieprasījuma var sasaukt ārkārtas sanāksmes.
2. Priekšsēdētājs laikus izsūta sanāksmes darba kārtības projektu un ar to saistītos dokumentus. Priekšsēdētājs ir atbildīgs par to, lai informāciju par AK apspriežu iznākumu nosūtītu PDK.
6. pants
Konfidencialitāte
1. Uz AK sanāksmēm un darbu attiecas Padomes drošības reglaments. AK pārstāvjiem ir attiecīgas drošības pielaides.
2. Uz AK apspriedēm attiecas pienākums glabāt dienesta noslēpumu.
7. pants
Stāšanās spēkā
Šis lēmums stājas spēkā tā pieņemšanas dienā.
Briselē, 2007. gada 30. novembrī

Labels: 18
15
5